KIRJALLINEN KYSYMYS E-2871/98

esittäjä(t): Antoni Gutiérrez Díaz (GUE/NGL) komissiolle

(28. syyskuuta 1998)

Aihe: Kaapeliverkkojen laajentaminen

Kansalaisten mahdollisuus käyttää uusia yhteenliitettäviä multimedia- ja vuorovaikutteisia välineitä kaapeliverkon kautta, paitsi kotonaan myös yrityksissä, yhteisöissä, oppilaitoksissa ja virastoissa, on tällä hetkellä eräs perusedellytyksistä talouden tervehdyttämiseen, kaupunkialueiden palauttamiseen tasapainoon, koulutusmahdollisuuksien järjestämiseen ja osallistuvan demokratian uusien muotojen luomiseen tähtäävän politiikan onnistumisen takaamiseksi.

1. Mihin toimiin komissio aikoo ryhtyä kaapeliverkoston nopean laajentamisen takaamiseksi suurimmassa osassa eurooppalaisia kaupunkeja siten, että yleispalvelu taataan?

2. Aikooko komissio käynnistää kaupunkialueita ja alueellisen tasapainon palauttamista koskevassa politiikassa jonkin erityisen toimintaohjelman tai -linjan, joka liittyisi kaapelipalvelun laajentamiseen?

Komission jäsenen Martin Bangemanninkomission puolesta antama vastaus

(6. marraskuuta 1998)

Yhteisön telemarkkinat (infrastruktuuri ja palvelut) vapautettiin täydellisesti vuoden 1998 alussa, ja komission ensisijaisena tehtävänä on varmistaa, että kilpailu ja käyttäjien valinnanmahdollisuudet todella toteutuvat käytännössä. Kaapelitelevisioyhtiöt voivat nykyään tarjota vapaasti telepalveluja, ja monet niistä ovat alkaneet investoida verkkoihinsa voidakseen tarjota puhelin- ja Internet-palveluja.

Avoimen verkon tarjoamisen (ONP) soveltamisesta puhelintoimintaan ja teleyleispalvelusta kilpailuympäristössä 26 päivänä helmikuuta annetussa Euroopan parlamentin ja neuvoston direktiivissä 98/10/EY(1) säädetään, että vähimmäismäärä tietynlaatuisia palveluja on oltava kaikkien käyttäjien saatavilla käyttäjien maantieteellisestä sijainnista riippumatta ja kohtuulliseen hintaan ottaen huomioon erityiset kansalliset edellytykset. Näihin tarjottaviin palveluihin sisältyy kiinteän verkon puhelintoiminta, joka mahdollistaa myös faksin ja datasiirtoon tarvittavan modeemin käytön, sekä operaattorituki, hätäpalvelut, puhelinluettelopalvelut (mukaan luettuina puhelinluettelot), yleisöpuhelimet ja tarvittaessa erityispalvelut ja/tai -laitteet vammaisille tai henkilöille, joilla on erityistarpeita. Yhteisön lainsäädännössä ei kuitenkaan täsmennetä, millä teknisillä keinoilla tällaisia yleispalveluja toimitetaan. Nykyisen käytännön mukaan vakiintuneet puhelinoperaattorit vastaavat yleensä yleispalvelujen tarjonnasta, mutta nopeasti muuttuva markkinatilanne osoittaa, että uudet operaattorit (kaapeli- ja muiden palvelujen tarjoajat) ovat hyvin halukkaita tarjoamaan Internet-palveluja ja muita uusia palveluja suotuisin ehdoin.

Komissio on perustanut useita ohjelmia, jotka ovat osa sen kaupunkeja ja muita alueita koskevaa uudelleenjakopolitiikkaa. Esimerkkinä voidaan mainita Rubis (réseau ubiquitaire à intégration de services) -hanke(2), joka käynnistettiin tammikuussa 1998 ja joka antaa kolmen jäsenvaltion (Saksan, Ranskan ja Suomen) monille paikallisviranomaisille mahdollisuuden vaihtaa kokemuksia yleishyödyllisistä palveluista (terveydenhuolto, koulutus, hallinto, liikenne ja sosiaaliturvakortit).

TEN-Telecom-ohjelmasta myönnetään valikoivasti rahoitustukea, jolla edistetään julkis- ja yksityissektorin tarpeita vastaavien uusien telepalvelujen ja -sovellusten kehittämistä. Sillä tuetaan kaupunki- ja aluetietoverkkoja, jotka toimivat kotitalouksien, liikeyritysten, paikallisviranomaisten, sosiaalialan järjestöjen ja paikallisten sisällöntuottajien välillä. Palveluja voidaan tarjota useiden erilaisten infrastruktuurien välityksellä.

Komissio seuraa edelleen uusien operaattoreiden ja verkkojen kehitystä (mukaan luettuina kaapeliverkkojen sekä kaupunkien ja paikallisviranomaisten tekemien aloitteiden kehitys). Se aikoo tutkia yleispalvelujen kehitystä ja niitä koskevia kysymyksiä, muun muassa julkis- ja yksityissektorin tarpeita, tarkastellessaan uudelleen teletoiminnan sääntelyä vuonna 1999.

(1) EYVL L 101, 1.4.1998.

(2) Katso http://www.ehto.be/ht projects/html.dynamic/106.html.